NORAKSTS

**TUKUMA NOVADA DOME**

Reģistrācijas Nr.90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299, 29288876

[www.tukums.lv](http://www.tukums.lv) e-pasts: [pasts@tukums.lv](mailto:pasts@tukums.lv)

|  |
| --- |
|  |

**L Ē M U M S**

Tukumā

2022. gada 31. augustā prot. Nr. 14, 11. §

**Par noteikumu “Par iekšējās trauksmes celšanas**

**sistēmu Tukuma novada pašvaldībā” apstiprināšanu**

Trauksmes celšanas likuma 5. panta pirmā daļa paredz, ka publiskas personas institūcijas neatkarīgi no nodarbināto skaita, izveido iekšējo trauksmes celšanas sistēmu, nodrošinot nodarbinātajiem iespēju droši ziņot par pārkāpumiem un garantējot viņu aizsardzību. Likuma 5. panta trešā daļa noteic, ka pašvaldības institūcijas, kurās ir mazāk par 50 nodarbināto, var veidot kopīgu iekšējo trauksmes celšanas sistēmu. Tukuma novada pašvaldības iekšējās trauksmes celšanas sistēmas noteikumi nosaka vienotu kārtību, kādā tiek organizēta un īstenota iekšējā trauksmes celšana pašvaldības iestādēs, kurās nav izstrādāta sava iekšējās trauksmes celšanas sistēma. Noteikumi ir saistoši visiem pašvaldības iestāžu darbiniekiem un amatpersonām.

Pamatojoties uz likuma “Par pašvaldībām” 41. panta pirmās daļas 2. punktu, Trauksmes celšanas likuma 5. panta pirmo daļu, trešo daļu, Tukuma novada dome nolemj:

1. apstiprināt noteikumus Nr. 51 “Par iekšējās trauksmes celšanas sistēmu Tukuma novada pašvaldībā” (pievienoti),

2. uzdot Sabiedrisko attiecību un mārketinga nodaļai piecu darba dienu laikā pašvaldības mājas lapā [www.tukums.lv](http://www.tukums.lv) sadaļā “Trauksmes celšana”, publicēt noteikumus un trauksmes celšanas veidlapu.

Domes priekšsēdētājs (personiskais paraksts) G. Važa

NORAKSTS PAREIZS

Tukuma novada pašvaldības iestādes

“Pašvaldības administrācija”

Lietvedības un IT nodaļas vadītāja S. Bļodniece

NORAKSTS

**TUKUMA NOVADA DOME**

Reģistrācijas Nr.90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299, 29288876

[www.tukums.lv](http://www.tukums.lv) e-pasts: [pasts@tukums.lv](mailto:pasts@tukums.lv)

|  |
| --- |
|  |

APSTIPRINĀTI

Ar Tukuma novada domes 31.08.2022.

lēmumu (prot. Nr. 14, 11.§)

**NOTEIKUMI**

Tukumā

2022. gada 31. augustā **Nr. 51**

(prot. Nr. 14, 11. §)

**Par iekšējās trauksmes celšanas sistēmu**

**Tukuma novada pašvaldībā**

*Izdoti saskaņā ar Trauksmes celšanas likuma 5. panta pirmo daļu, trešo daļu un likuma "Par pašvaldībām" 41. panta pirmās daļas 2. punktu*

**I. Vispārīgie jautājumi**

1. Tukuma novada pašvaldības iekšējos noteikumos “Par iekšējās trauksmes celšanas sistēmu Tukuma novada pašvaldībā” (turpmāk – Noteikumi) lietotie termini:

1.1.**Trauksmes cēlējs** – Tukuma novada pašvaldības administrācijas, pašvaldības iestādes vai iestādes struktūrvienības (turpmāk – pašvaldība) vadītājs vai darbinieks, vai persona, kas pašvaldībā atrodas praksē;

1.2. **iekšējā trauksmes celšanas sistēma** – darbību kopums un personu iesaiste, nodrošinot trauksmes celšanas informācijas saņemšanu, pārbaudi, lēmumu pieņemšanu u.c. šajos noteikumos un Trauksmes celšanas likumā noteiktas darbības;

1.3. **Ziņojumu reģistrs** – pašvaldības elektroniskās dokumentu vadības sistēmā (DVS) izveidota nomenklatūras lieta trauksmes celšanas iesniegumu reģistrēšanai;

1.4.**pseidonimizācija** – izdomāta (neīsta) vārda, numura, burtu kombinācijas vai cita identifikatora piešķiršana, lai netiktu atklāta personas identitāte.

2. Noteikumi nosaka kārtību, kādā Trauksmes cēlējs informē par tādiem viņa ieskatā patiesiem iespējamiem pārkāpumiem, kas var kaitēt sabiedrības interesēm un informācija par tiem gūta, veicot pašvaldībā darba pienākumus vai dibinot tiesiskās attiecības, kas saistītas ar darba pienākumu veikšanu, vai esot praksē.

3. Noteikumu mērķis ir veicināt likumīgu, godprātīgu, atklātu un pārskatāmu pašvaldības darbību, izmantojot Trauksmes cēlēju tiesības paust viedokli par iespējamu pārkāpumu.

4. Trauksmes cēlēji var celt trauksmi tikai par Trauksmes celšanas likumā noteiktiem iespējamiem pārkāpumiem.

5. Par Trauksmes cēlēja ziņojumu nav uzskatāms anonīms iesniegums.

6. Trauksmes cēlēja ziņojumu (turpmāk arī – ziņojums) pēc tā iesniegšanas nav iespējams atsaukt.

7. Par trauksmes celšanu nav uzskatāma:

7.1. apzināti nepatiesu ziņu sniegšana;

7.2. ziņošana tikai par personīgu interešu aizskārumu (piemēram, strīds ar iestādes vai struktūrvienības vadītāju vai neapmierinātība ar darba nosacījumiem);

7.3. tādu ziņu sniegšana, kas nav gūtas saistībā ar Trauksmes cēlēja profesionālo darbību;

7.4. juridiskas personas sniegtas ziņas.

8. Pašvaldības tīmekļvietnē [www.tukums.lv](http://www.tukums.lv) publisko informāciju par iekšējās trauksmes celšanas sistēmu, atbildīgās personas trauksmes celšanas jautājumos kontaktinformāciju, kā arī Trauksmes cēlēja ziņojuma veidlapu (pielikumā).

9. Pašvaldības atbildīgā persona trauksmes celšanas jautājumos ir Tukuma novada pašvaldības iestādes “Pašvaldības administrācija” Juridiskās un personāla nodaļas vadītājs (turpmāk – Atbildīgā persona), kas cita starpā:

9.1. vada un uzrauga iekšējās trauksmes celšanas sistēmu, kā arī realizē normatīvajos aktos tam noteikto prasību izpildi;

9.2. pieņem un reģistrē Trauksmes cēlēju iesniegumus (turpmāk – ziņojumi), pseidonimizē tos;

9.3. apkopo informāciju par Trauksmes cēlēju darbības rezultātā atklātiem pārkāpumiem.

10. Atbildīgās personas prombūtnes laikā viņu aizvieto ar pašvaldības izpilddirektora rakstveida rīkojumu norīkota persona, kurai ir šajos noteikumos noteiktās tiesības un pienākumi.

11. Pašvaldība, uzsākot darba tiesiskās attiecības vai cita veida ar profesionālo darbību saistītas tiesiskās attiecības ar fizisku personu, tai skaitā, ar praktikantu, iepazīstina personu ar Noteikumiem.

**II. Ziņojuma iesniegšanas, saņemšanas un reģistrēšanas kārtība**

12. Ziņojumu iesniedz pašvaldībā, ievērojot Iesniegumu likuma 3. pantā noteikto, vai izmantojot Trauksmes cēlēja ziņojuma veidlapu (pielikumā), kas publicēta pašvaldības tīmekļvietnē [www.tukums.lv](http://www.tukums.lv). Ziņojumam pievieno iespējamos likumpārkāpumu pierādošus dokumentus. Ziņojumu iespējams iesniegt:

12.1. ar drošu elektronisko parakstu parakstītu ziņojumu nosūtīt uz e-pasta adresi [*trauksme@tukums.lv*](mailto:trauksme@tukums.lv)(e-pastu saņem tikai Atbildīgā persona);

12.2. ar drošu elektronisko parakstu parakstītu ziņojumu nosūtīt uz pašvaldības e-pasta adresi [*pasts@tukums.lv*](mailto:pasts@tukums.lv)ar norādi “*Trauksmes cēlēja ziņojums*”. Šādu e-pastu nekavējoties norobežo no pārējās elektroniskajā pastā saņemtās korespondences un nosūta Atbildīgajai personai;

12.3. ziņojumu ar norādi “*Trauksmes cēlēja ziņojums*” nosūtīt uz pašvaldības e-adresi. E-adresē saņemtais ziņojums var būt bez elektroniskā paraksta, ņemot vērā, ka valsts pārvaldes pakalpojumu portālā www.latvija.lv, kur tiek nodrošināta e-adreses darbība, tiek veikta autentifikācija un personas identifikācija;

12.4. nosūtīt pa pastu slēgtā aploksnē pašvaldībai, uz aploksnes norādot “*Trauksmes cēlēja ziņojums*” (aploksne neatvērta tiek nodota Atbildīgajai personai);

12.5. iesniegt personīgi vai ziņot mutvārdos Atbildīgai personai. Mutvārdu ziņojumu Trauksmes cēlēja klātbūtnē Atbildīgā persona noformē rakstveidā Trauksmes cēlēja ziņojuma veidlapā (pielikumā). Trauksmes cēlējs aizpildītu veidlapu paraksta Atbildīgās personas klātbūtnē. Ja nepieciešams, Atbildīgā persona izsniedz Trauksmes cēlējam ziņojuma kopiju, atzīmējot uz tā saņemšanas datumu.

13. Ja saņemtais iesniegums, kas noformēts kā Trauksmes cēlēja ziņojums, nav parakstīts un pirmšķietami tas atzīstams par Trauksmes cēlēja ziņojumu, Atbildīgā persona lūdz personu parakstīt ziņojumu - atsūtīt elektroniski parakstītu vai iesniegt pašrocīgi parakstītu ziņojumu. Lūgumu parakstīt iesniegumu Atbildīgā persona nosūta septiņu dienu laikā, drošā veidā sazinoties ar iesniedzēju, izmantojot Trauksmes cēlēja norādīto kontaktinformāciju, un izskaidro, ka neparakstīts iesniegums tiks atstāts bez izskatīšanas atbilstoši Iesniegumu likuma 7. panta pirmās daļas 2. punktam.

14. Saņemto ziņojumu Atbildīgā persona nekavējoties reģistrē Ziņojumu reģistrā un nekavējoties, bet ne vēlāk kā septiņu dienu laikā nosūta Trauksmes cēlējam ziņojuma saņemšanas apstiprinājumu. Apstiprinājumu nesūta, ja Trauksmes cēlējs to ir lūdzis vai pastāv aizdomas, ka tiks atklāta Trauksmes cēlēja identitāte. Ziņojumam pievienotajiem pierādījumiem, kā arī to izskatīšanas materiāliem ir ierobežotas pieejamības informācijas statuss, kam var piekļūt tikai Atbildīgā persona.

15. Ja, saņemts iesniegums, uz kura nav norādes, ka tas ir Trauksmes cēlēja ziņojums, bet darbinieks konstatē, ka pēc būtības tas atbilst ziņojumam, iesniegumu nekavējoties nodod Atbildīgajai personai.

16. Ziņojumu par Atbildīgo personu iesniedz jebkurā no Noteikumu 12. punktā minētajiem veidiem, norādot, ka tas ir Trauksmes cēlēja ziņojums par Atbildīgo personu. Šādu ziņojumu reģistrē un izvērtē pašvaldības izpilddirektors. Ziņojumu par Tukuma novada domes priekšsēdētāja vai priekšsēdētāja vietnieku rīcību Atbildīgā persona nosūta izskatīšanai Valsts kancelejai.

17. Ziņojumus un ar to saistītos materiālus pašvaldība glabā desmit gadus pēc izvērtēšanas procesa pabeigšanas, ja normatīvajos aktos nav noteikts citādi. Vēlāk ziņojumus un ar tiem saistīto informāciju iznīcina atbilstoši normatīvo aktu prasībām, ja vien procesam neseko tiesvedība, u.tml.

**III. Trauksmes celšanas pazīmju izvērtēšana**

18. Ziņojuma pirmšķietamu atbilstību Trauksmes celšanas likumā noteiktām pazīmēm Atbildīgā persona izvērtē nekavējoties, bet ne vēlāk kā septiņu dienu laikā no saņemšanas dienas, un pieņem lēmumu par tā atzīšanu vai neatzīšanu par Trauksmes cēlēja ziņojumu.

19. Ja ziņojumā norādītā iespējamā pārkāpuma izskatīšana nav pašvaldības kompetencē, Atbildīgā persona septiņu dienu laikā no ziņojuma saņemšanas dienas pārsūta to izskatīšanai pēc piekritības un par to rakstveidā informē Trauksmes cēlēju. Ja iesniegumu pārsūtīt nav lietderīgi tad, Atbildīgā persona informē Trauksmes cēlēju, ka iesniegums nav pašvaldības kompetencē, norādot institūciju, kurā personai vērsties ar iesniegumu.

**IV. Ziņojuma pseidonimizācija un atbilžu sniegšana**

20. Atbildīgā persona rakstiski informē Trauksmes cēlēju par ziņojuma atzīšanu vai neatzīšanu par Trauksmes cēlēja ziņojumu triju dienu laikā no lēmuma pieņemšanas dienas. Lēmumu nesūta, ja Trauksmes cēlējs to ir lūdzis vai pastāv aizdomas, ka tiks atklāta Trauksmes cēlēja identitāte.

21. Gadījumā, kad ziņojums netiek atzīts par Trauksmes cēlēja ziņojumu, Atbildīgā persona lēmumā norāda, ka ziņojums tiks izskatīts Iesniegumu likumā noteiktajā kārtībā. Šādu ziņojumu Atbildīgā persona anulē Ziņojumu reģistrā un uzdod Pašvaldības administrācijas Lietvedības un IT nodaļas atbildīgajam darbiniekam pārreģistrēt to kā DVS ienākošo korespondenci, izņemot, ja Trauksmes cēlēja iesniegumā nav noteikts savādāk. Atbildīgā persona veic atzīmi Ziņojumu reģistrā un uz ziņojuma oriģināla, ka ziņojums sākotnēji tika iesniegts kā Trauksmes cēlēja ziņojums, bet par tādu netika atzīts, norādot anulācijas iemeslu un datumu.

22. Ja ziņojums tiek atzīts par Trauksmes cēlēja ziņojumu:

22.1. Atbildīgā persona nekavējoties pseidonimizē personas datus un citu informāciju, kas atklāj Trauksmes cēlēja vai tās personas, uz kuru attiecās ziņojums, identitāti. Pseidonimizēšanu var neveikt, ja Trauksmes cēlējs publiski atklājis savu identitāti;

22.2. Atbildīgā persona informē Tukuma novada domes priekšsēdētāju (turpmāk – Domes priekšsēdētājs) par pieņemto pozitīvo lēmumu un nodod viņam pseidonimizētu ziņojumu.

23. Ziņojuma lietā ievieto ziņojuma oriģinālu un pseidonimizētu ziņojumu, kā arī veic ierakstus DVS par ziņojuma izskatīšanas gaitu.

24. Ziņojumus un tiem pievienotos materiālus (iesniegumus, dokumentus, fotogrāfijas, u.tml.) glabā tikai Atbildīgajai personai pieejamā, drošā un aizslēdzamā skapī vai seifā.

**V. Ziņojuma izskatīšana**

25. Saņemot pseidonimizētu ziņojumu, Domes priekšsēdētājs katrā atsevišķā gadījumā nekavējoties izdod rīkojumu par komisijas izveidošanu ziņojuma izskatīšanai trīs cilvēku sastāvā (turpmāk – Komisija). Komisija izskata ziņojumu pēc būtības, nodrošina, ka lieta tiek izskatīta objektīvi, taisnīgi un bez personīgas ieinteresētības (neviens no Komisijas locekļiem nav saistīts ar norādīto pārkāpumu vai personām, kuras minētas ziņojumā).

26. Komisija nodrošina taisnīgu un normatīviem aktiem atbilstošu darbu pseidonimizēta ziņojuma izskatīšanai un atzinuma sniegšanai. Atzinumu noformē protokollēmuma veidā, t.sk. arī gadījumā ja ziņojumā minētās lietas izskatīšana nav Komisijas kompetencē.

27. Ja kāds no Komisijas locekļiem atrodas interešu konfliktā vai ētisku apsvērumu dēļ varētu tikt apšaubīta viņa objektivitāte, viņš rakstveidā informē par to Domes priekšsēdētāju un Komisijas vadītāju un nepiedalās Komisijas darbā.

28. Komisijai ir tiesības pieprasīt un saņemt informāciju no pašvaldības iestādēm, struktūrvienībām, darbiniekiem, kā arī no citām institūcijām un personām, kas nepieciešama lietas apstākļu noskaidrošanai un atzinuma sagatavošanai.

29. Ja Komisija atzīst ziņojumā norādīto pārkāpumu, tā savas kompetences robežās piemēro atbildību vai nosaka piemērojamo rīcību saskaņā ar spēkā esošajiem normatīvajiem aktiem. Komisija iesniedz rakstveida atzinumu Atbildīgajai personai, vai, ja atzinums nav sagatavots, tad vismaz nedēļu pirms Noteikumu 31. punktā minētā termiņa informē Atbildīgo personu par ziņojuma izskatīšanas gaitu.

30. Ja Komisijas ieskatā pārkāpuma izskatīšana nav tās kompetencē, Komisija par to ziņo Atbildīgajai personai, kas pārsūta ziņojuma oriģinālu, pseidonimizētu ziņojumu un lēmumu par ziņojuma atzīšanu par Trauksmes cēlēja ziņojumu izskatīšanai piekritīgajai institūcijai un rakstveidā informē par to Trauksmes cēlēju, kā arī Domes priekšsēdētāju.

31. Par ziņojuma izskatīšanas gaitu Atbildīgā persona rakstveidā informē Trauksmes cēlēju ne vēlāk kā divu mēnešu laikā no dienas, kad ziņojums ar lēmumu tika atzīts par Trauksmes cēlēja ziņojumu.

32. Atbildīgā persona pēc tam kad Trauksmes cēlēja ziņojuma izskatīšana ir pabeigta, informē viņu par konstatētajiem faktiem un pieņemto lēmumu vai veiktajām darbībām, informējot, vai pārkāpums ir apstiprinājies, vai ir konstatēts kaitējums, vai kāda persona ir saukta pie atbildības, vai ir veikti uzlabojumi.

**VI. Trauksmes cēlēju tiesiskā aizsardzība**

33. Pašvaldība nodrošina Trauksmes cēlēju personas datu aizsardzību šādos veidos:

33.1. informācijas apritē ievēro īpašu rūpību;

33.2. ziņojumu Atbildīgā persona nekavējoties pseidonimizē un Domes priekšsēdētājs un Komisija strādā ar tā pseidonimizēto versiju;

33.3. iesaista ziņojuma pārbaudē pēc iespējas mazāk personu;

33.4. nerada jebkādas nelabvēlīgas sekas Trauksmes cēlējam vai viņa radiniekiem trauksmes celšanas dēļ.

34. Trauksmes cēlēji un viņu radinieki netiek sodīti, atbrīvojot no darba vai amata, pazemināti amatā, pārcelti citā amatā vai citādi radot viņiem nelabvēlīgas sekas par ziņojuma iesniegšanu.

35. Ar brīdi, kad Trauksmes cēlējs ir cēlis trauksmi, viņam un viņa radiniekiem normatīvajos aktos noteiktajos gadījumos un kārtībā ir tiesības uz aizsardzību Trauksmes celšanas likuma 10. pantā noteiktā kārtībā.

**VII. Noslēguma jautājumi**

36. Par pārkāpumiem, ko palīdzējuši atklāt Trauksmes cēlēji, Atbildīgā persona sadarbībā ar Pašvaldības administrācijas Sabiedrisko attiecību un mārketinga nodaļu sniedz publisku informāciju atbilstoši Trauksmes celšanas likumā noteiktajam, neatklājot un neapdraudot Trauksmes cēlēja identitāti, kā arī ievērojot vispārējās datu aizsardzības prasības, izņemot gadījumu, kad Trauksmes cēlējs iebilst pret publiskošanu. Informācija tiek publiskota pašvaldības tīmekļvietnē un pašvaldības informatīvajā izdevumā “Tukuma Novada Vēstis”.

37. Jautājumos, kas nav regulēti šajos Noteikumos, piemērojamas Trauksmes celšanas likuma normas.

38. Papildus informāciju Trauksmes cēlējs var iegūt interneta vietnē [*www.trauksmescelejs.lv*](http://www.trauksmescelejs.lv)

39. Noteikumi stājas spēkā 2022. gada 1. septembrī.

40. Ar Noteikumu spēkā stāšanās dienu spēku zaudē:

40.1. ar Tukuma novada domes 2020. gada 25. marta lēmumu apstiprinātie noteikumi Nr. 7“Par iekšējās trauksmes celšanas sistēmu Tukuma novada pašvaldībā” (prot. Nr. 6, 10. §);

40.2. ar Kandavas novada domes 2019. gada 30. maija domes lēmumu apstiprinātie Kandavas novada domes iekšējie noteikumi “Trauksmes celšana” (prot. Nr. 6, 7. §);

40.3. ar Engures novada domes 2020. gada 20. februāra domes lēmumu apstiprinātie “Noteikumi par iekšējo trauksmes celšanas sistēmu Engures novada pašvaldībā” (prot. Nr. 3, 5. p.);

40.4. ar Jaunpils novada domes 2020.gada 6. jūlija lēmumu apstiprinātie noteikumi Nr. 3-1/13 “Iekšējās trauksmes celšanas noteikumi Jaunpils novada domē”.

Domes priekšsēdētājs (personiskais paraksts) G. Važa

NORAKSTS PAREIZS

Tukuma novada pašvaldības iestādes

“Pašvaldības administrācija”

Lietvedības un IT nodaļas vadītāja S. Bļodniece

NORAKSTS

Pielikums

Tukuma novada domes 2022. gada 31. augusta noteikumiem Nr. 51 “Par iekšējās trauksmes celšanas sistēmu Tukuma novada pašvaldībā”

## **Trauksmes cēlēja ziņojuma veidlapa**

(*precizēta saskaņā ar Trauksmes celšanas likumu, kurš stājās spēkā 2022. gada 4. februārī*)

|  |
| --- |
| **Adresāts** |
| Norādiet institūciju/organizāciju, kurai adresējat šo ziņojumu |
|  |

|  |
| --- |
| **1.  Pārkāpuma apraksts** |
| Sniedziet Jūsu rīcībā esošo informāciju **par iespējamo pārkāpumu**. Miniet konkrētus faktus vai apstākļus, kas par to liecina (piemēram, datums, vieta, kur iespējamais pārkāpums tika novērots), iesaistītās fiziskās vai juridiskās personas, iesaistīto personu amati. Ja Jūsu rīcībā ir pierādījumi (piemēram, dokumenti, fotogrāfijas, e-pasta sarakste), pievienojiet tos ziņojumam vai norādiet, kur ar tiem var iepazīties |
|  |
| **2. Informācijas gūšanas veids (saistība ar darbu)** |
| **Jūsu saistība ar organizāciju, kurā ir novērots iespējamais pārkāpums** (*atzīmējiet atbilstošo*):  strādāju organizācijā (veicu tajā darba (amata, dienesta) pienākumus)  veicu darbu organizācijā, bet man ar to nav līgumattiecību  sniedzu pakalpojumu organizācijai  iespējamo pārkāpumu novēroju, dibinot tiesiskās attiecības  iespējamo pārkāpumu novēroju, esot praksē  agrāk strādāju šajā organizācijā un tajā laikā novēroju iespējamo pārkāpumu  cita veida saistība ar Jūsu darba vidi (norādiet, kāda): \_\_\_\_\_\_\_\_\_\_\_\_\_\_\_\_\_\_\_ |
| **3. Norādiet, kādām sabiedrības interesēm un kuriem sabiedrības pārstāvjiem, kā arī kādu kaitējumu minētais pārkāpums rada vai var radīt** [[1]](#footnote-1) |
|  |
| **4. Vai par pārkāpumu esat ziņojis iepriekš** |
| (*atzīmējiet atbilstošo, sniedziet nepieciešamos komentārus*)  nē, šī ir pirmā ziņošanas reize  jā, ziņoju savā darbavietā, izmantojot iekšējo trauksmes celšanas mehānismu  jā, ziņoju citai institūcijai (norādiet, kurai \_\_\_\_\_\_\_\_\_\_\_\_\_\_\_)  cita informācija  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Komentāri |
| **5. Attieksme pret turpmāko saziņu un pārkāpuma publiskošanu** |
| (*atzīmējiet, ja attiecināms*)  **nevēlos** saņemt ziņojuma saņemšanas apstiprinājumu[[2]](#footnote-2)  **nevēlos** saņemt lēmumu par iesnieguma atzīšanu vai neatzīšanu par trauksmes cēlēja ziņojumu  ja mans ziņojums palīdzēs atklāt pārkāpumu, **atļauju** publiskot informāciju par konstatēto pārkāpumu, ievērojot Trauksmes celšanas likuma 7. panta devīto daļu[[3]](#footnote-3) |
| **6. Pielikumi** |
| Norādiet ziņojumam pievienotos dokumentus, kas, Jūsuprāt, apstiprina iespējamo pārkāpumu. Ja norādījāt, ka par šo pārkāpumu esat ziņojis iepriekš, pievienojiet saņemto atbildi |
| 1.  2.  3.   .. |
| **7. Ziņas par iesniedzēju** |
| Vārds, uzvārds |
| Kontaktinformācija, tostarp adrese\*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (dzīvesvietas adrese, kā arī cita informācija, kā ar Jums var sazināties (piemēram, e-pasts vai tālruņa numurs), lai nosūtītu atbildi, informāciju par izskatīšanas gaitu vai lūgtu papildinformāciju) |
| **8. Iesniegšanas datums** |

\* Adrese jānorāda saskaņā ar Iesniegumu likumā noteikto prasību. Ja Jūsu norādītā kontaktinformācija

ziņojuma izskatīšanas laikā mainās, lūdzam par to informēt.

Iesniedzot trauksmes cēlēja ziņojumu, es

**apliecinu, ka ziņojumā norādīto informāciju uzskatu par patiesu, rīkojos labā ticībā un man ir saprotams, ka apzināta nepatiesu ziņu sniegšana nav uzskatāma par trauksmes celšanu un par to mani var saukt pie atbildības normatīvajos aktos noteiktajā kārtībā.**

**Ja ziņojums neatbildīs Trauksmes celšanas likuma prasībām un netiks atzīts par trauksmes cēlēja ziņojumu, tas tiks izskatīts kā privātpersonas iesniegums vai institūcija rīkosies citā veidā atbilstoši ziņojuma saturam, Jūs par to attiecīgi informējot.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (paraksts)

***Svarīgi:*** Trauksmes cēlēja ziņojumam ir jābūt parakstītam. Lūdzam iesniegt elektroniski parakstītu vai pašrocīgi parakstītu ziņojumu, vai autentificētiesportālā [www.latvija.lv](http://www.latvija.lv) vai [www.trauksmescelejs.lv](http://www.trauksmescelejs.lv) un iesniegt ziņojumu elektroniski bez paraksta.

*Aizpilda institūcija/organizācija*

Iesnieguma reģistrācijas datums \_\_\_\_\_\_\_\_\_\_\_\_\_\_\_\_\_ Nr.\_\_\_\_\_\_\_\_\_\_

**Informācija par turpmāko saziņu:**

- ne vēlāk kā 7 dienu laikā Jums tiks nosūtīts **ziņojuma saņemšanas apstiprinājums** (ja 5. punktā nenorādījāt, ka nevēlaties saņemt apstiprinājumu)

- 3 dienu laikā pēc tam, kad pieņemts lēmums par Jūsu iesnieguma atzīšanu par trauksmes cēlēja ziņojumu, Jums tiks nosūtīta **atbilde par pieņemto lēmumu par atzīšanu/neatzīšanu par trauksmes celšanas ziņojumu**  (izmantojot Jūsu ziņojuma 7. punktā norādīto kontaktinformāciju, ja 5. punktā nenorādījāt, ka nevēlaties saņemt lēmumu)

- ja nepieciešams trauksmes cēlēja ziņojuma izskatīšanai, ar Jums var sazināties, lai iegūtu papildu informāciju

- ja Jūsu iesniegums tiks atzīts par trauksmes cēlēja ziņojumu, kompetentā institūcija Jūs **informēs**:

\* **par tā izskatīšanas gaitu** 2 mēnešu laikā no dienas, kad Jūsu iesniegums atzīts par trauksmes cēlēja ziņojumu

\* pēc trauksmes cēlēja ziņojuma izskatīšanas pabeigšanas **par konstatētajiem faktiem un pieņemto lēmumu** vai veiktajām darbībām

- neskaidrību gadījumā Jūs varat sazināties ar kompetentās institūcijas kontaktpersonu trauksmes celšanas jautājumos (<https://trauksmescelejs.lv/kur-celt-trauksmi>)

Domes priekšsēdētājs (personiskais paraksts) G. Važa

NORAKSTS PAREIZS

Tukuma novada pašvaldības iestādes

“Pašvaldības administrācija”

Lietvedības un IT nodaļas vadītāja S. Bļodniece

1. Ziņošana tikai par personīgu interešu aizskārumu nav uzskatāma par trauksmes celšanu. [↑](#footnote-ref-1)
2. Nav attiecināms, ja tiek nosūtīts automātisks paziņojums par elektroniskā dokumenta saņemšanu saskaņā ar Ministru kabineta 2005. gada 28. jūnija noteikumu Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām" 17. punktu. [↑](#footnote-ref-2)
3. Informācija tiek publicēta, neatklājot un neapdraudot trauksmes cēlēja identitāti un ievērojot vispārējās datu aizsardzības prasības. [↑](#footnote-ref-3)